Op pad Heathrow toe? Maak seker van jou vlugDie Heathrow-lughawe in Londen. (Foto: pixabay) Amptenare van die Heathrow-lughawe in Londen en vakbondleiers is besig met ŉ laaste verbete poging om ŉ staking by Europa se besigste lughawe af te weer. Veiligheidswagte, brandweerlede, ingenieurs en drywers by Heathrow beplan om ŉ minuut na middernag te begin staak as onderhandelings misluk. Die lughawe het ter voorbereiding van ŉ moontlike staking reeds meer as 170 vlugte wat vir Maandag en Dinsdag geskeduleer is, gekanselleer. Lede van die vakbond Unite het ŉ aanbod van die hand gewys wat Heathrow-amptenare sê voorsiening maak vir ŉ 7,3%-salarisverhoging oor twee en ŉ half jaar. Die vakbond sê hy is gefokus op ongelykhede tussen werkers wat dieselfde werk doen en ŉ “onaanvaarbare” salarisverskil tussen werkers en Heathrow se uitvoerende hoof, John Holland-Kaye. Heathrow sê hy sal op die stakingsdae steeds operasioneel wees, maar dat toue waarskynlik langer as gewoonlik gaan wees. Die lughawe het passasiers ook gevra om hul lugrederye te kontak vir besonderhede oor vlugte.